text: Шефът на ГДБОП: Журналистите не им е работа да са на местопрестъплението - 24novini.bg
  Елена Кирилова 15.09.2018 | 11:30
  Журналистите бяха задържани край Радомир, докато работят по свое разследване, уличаващо строителната фирма "Джи Пи Груп" в двойно счетоводство и корупционни практики, свързани с европейски фондове.
  Шефът на ГДБОП обаче твърди, че не е възпрепятствано журналистическо разследване и че полицаите са си изпълнили задълженията както трябва. Той разказа, че на 13 септември са получили сигнал от главния редактор на "Биволь" Атанас Чобанов за точната локация на документите и на мястото е изпратен автопатрул от Перник. В същото време Чобанов отново съобщил, че в София се пълни друг автомобил с такива документи и най-вероятно ще тръгне към мястото.
  "Поради което направихме организация колегите от Перник да застанат на т. нар. секретен пост, който изненада въпросните господа", подчерта Спиридонов. Димитър Стоянов твърди, че от ГДБОП са знаели, че журналистите също се движат натам, но Спиридонов отрича. "Такава информация не е подавана от г-н Чобанов", категоричен беше той.
  "Изведнъж се появяват хора да ровят из някакви чували и да подритват загасващия огън", допълни Спиридонов. "Каква работа имат тези журналисти да се намират на мястото, нали са подали на нас информацията? Българските служби за сигурност ли работят или журналистите? Оставам с впечатлението, че искате при българските служители на МВР и българските граждани най-вече да създадете усещането, че журналистическата гилдия е нещо повече от тях", заяви шефът на ГДБОП. Цялата работа е "филм със скапан сценарий", изтъкна той.
  Стоянов от своя страна разказа, че при задържането си с Атила Биро не са имали право да проведат телефонен разговор и беше категоричен, че това е нарушение на техните права. "Стояхме около 1 час закопчани с белезници, а в следващите 3 часа са били на местопроизшествието, отново задържани, но без белезници, явно бяха установили кои сме", допълни той.